স্বামী স্ত্রীর মৃতদেহ উদ্ধার দক্ষিণ দিনাজপুরে

বালুরঘাট: শোওয়ার ঘরে পড়ে রয়েছে স্ত্রীর রক্তমাখা মৃতদেহ (Dead Body)। নদীর পাড়ে গাছে ঝুলছে স্বামীর ঝুলন্ত মৃতদেহ। অষ্টমীর সকালে তপনের সুতইলে স্বামী স্ত্রীর জোড়া মৃতদেহ উদ্ধারের ঘটনায় চাঞ্চল্য ছড়াল। রবিবার সকাল আনুমানিক ১০টা নাগাদ পুলিশ (Police) মৃতদেহ উদ্ধার করে নিয়ে যায়। ঘটনার তদন্ত শুরু হয়েছে। জানা গিয়েছে, মৃতরা হলেন স্বামী ঝন্টু সরকার (৪০), এবং স্ত্রী রাখি সরকার (৩০)।

দক্ষিণ দিনাজপুর (Dakhin Dinajpur) জেলার তপন (Tapan) ব্লকের রামপাড়া চেঁচড়া গ্রাম পঞ্চায়েতের সুতইল এলাকার বাসিন্দা তাঁরা। স্থানীয় সূত্রে জানা গিয়েছে, এদিন সকালে বাড়িতে শোওয়ার ঘরে স্ত্রীর মৃতদেহ পড়ে থাকতে দেখা যায়। এবং বাড়ি থেকে কিছুটা দূরে নদীর ধারে একটি গাছে ঝুলন্ত অবস্থায় স্বামীর দেহ দেখতে পান এলাকাবাসীরা। মৃত রাখি সরকারের শরীরে আঘাতের চিহ্ন রয়েছে এবং তাঁর শরীর এবং ঘরের বিভিন্ন জায়গায় রক্তের দাগ লেগে রয়েছে। যা নিয়ে সন্দেহ দানা বেঁধেছে এলাকাবাসীর মনে।

আরও পড়ুন: ভারত হিন্দুদের দেশ, কী বললেন মোহন ভাগবত?

এদিকে পারিবারিক অশান্তির কারণে আত্মহত্যা বলেও অনুমান করছেন অনেকেই। তবে আত্মহত্যা নাকি খুন সে বিষয়ে তদন্ত শুরু করেছে তপন থানার পুলিশ। ওই দম্পতির দুই সন্তান রয়েছে। সকালেই খবর পেয়ে ঘটনাস্থলে পৌঁছয় তপন থানার পুলিশ।